इस सीरीज की यह पहली ऐसी फिल्म है जिसमें पॉल वॉकर न तो नजर आए और न ही पूरी फिल्म में उनकी मौत का कहीं जिक्र किया गया। 'फास्ट ऐंड फ्यूरियस' सीरीज की इस 8वीं फिल्म के शुरू होने से पहले ही यह तय हो गया था कि पॉल वॉकर के भाई को फिल्म में कास्ट नहीं किया जाएगा। इस सीरीज की पिछली लगभग सभी फिल्मों ने दुनिया भर में कामयाबी के साथ कलेक्शन का भी बेहतरीन रेकॉर्ड बनाया। लेकिन 'फास्ट ऐंड फ्यूरियस 7', दुनिया की पहली ऐसी फिल्म थी जिसने सबसे कम वक्त में 100 करोड़ डॉलर कमाने का नाम अपने काम किया था। कहानी: डॉम (विन डीजल) और लेटी (मिशेल रोडरिग्रेज) के साथ हवाना में हनीमून पर हैं। यहीं पर डॉम की मुलाकात एक बेहद खूबसूरत लड़की साइफर (शार्लीज थेरन) से होती है। डॉम, साइफर की खूबसूरती पर फिदा होकर लेटी और अपने परिवार से अलग हो जाता है। दरअसल, साइफर एक बेहद चालाक साइबर टेररिस्ट है जो एक प्लानिंग के तहत डॉम को अपनी खूबसूरती के जाल में फंसाती है। डॉम उसके जाल में कुछ ऐसा फंसता है कि उसकी खातिर अपनी टीम के साथियों से भी न सिर्फ अलग हो जाता है बल्कि टीम को धोखा देने लगता है। दूसरी ओर साइफर की प्लानिंग बेहद खतरनाक है। साइफर कुछ वक्त बाद अपनी पहचान बदलती रहती है। ऐक्टिंग: पिछली फिल्में जहां पॉल के आसपास घूमती रहीं, वहीं यह फिल्म शुरुआत से अंत तक विन डीजल के किरदार पर टिकी रही। विन, फिल्म में एक सुपरहीरो के तौर पर नजर आते हैं। इस फिल्म में उन्होंने अपनी दमदार एंट्री दर्ज कराई है। ऐक्शन सीन्स और कारों की रेस के सीन्स इस फिल्म की सबसे बड़ी यूएसपी है। फास्ट ऐंड फ्यूरियस की पहली महिला विलन के तौर पर शार्लीज थेरन की परफॉर्मेंस क्लासी है। अन्य कलाकारों में ड्वेन जॉनसन, टाइरिस गिब्सन, नैथली इमैनुअल और मिशेल रोडरिग्रेज सभी ने अपने किरदार में जान डाली है। क्यों देखें: आखिर के करीब 50 मिनट की फिल्म बेहद रोमांचक है। फिल्म में शहर की हजारों कारों को हैक करने वाले सीन के अलावा क्यूबा की अलग-अलग खूबसूरत लोकेशन से लेकर न्यू यॉर्क और आर्कटिक ओशन के बर्फ से ढके मैदानों में फिल्म का क्लाइमैक्स फिल्माया गया है जो हॉल में बैठे दर्शकों के दिल की धड़कने बढ़ाने का काम करता है।